Peter Brixtofte (V), 1997-12-17:
Lovforslaget drejer sig stadig væk om at smadre de kommunale skatteforvaltninger ved at flytte selskabsligningen fra kommunerne til told- og skatteregionerne.
Der er så kommet et interessant ændringsforslag, som gør hele konstruktionen endnu mere besynderlig: efter at man i hovedforslaget vil fjerne selskabsligningen fra kommunerne, så vil man nu have indsat en beføjelse til at tvinge kommunerne til at lave selskabsligning. Det er simpelt hen ikke til at følge med i, hvad der foregår.
Imidlertid var den øvrige del af regeringen åbenbart ikke særlig tilfreds med, at det blev udsat, og derfor skal sagen nu køres igennem inden nytår, på trods af at det er en meget dårlig sag.
Vi har i dag over 5.000 dygtige medarbejdere i de kommunale skatteforvaltninger, som har beskæftiget sig med selskabsligning, og som gør et godt stykke arbejde, på trods af at det også kan være svært at få de rigtige medarbejdere, fordi der mangler f.eks. skatterevisorer.
Men på trods af at de har gjort det gode stykke arbejde, og på trods af at der er en aftale mellem Kommunernes Landsforening og regeringen om, at man skal udvikle kvaliteten af selskabsligningen, ja, så bryder regeringen ensidigt ind og ophæver aftalen og smadrer skatteforvaltningerne.
Det er trist, og argumenterne er dårlige.
Man tager udgangspunkt i, at der er forskellig kvalitet i ligningsarbejdet fra kommune til kommune.
Det er der naturligvis, selvfølgelig, sådan vil det altid være; men der er også store forskelle på kvaliteten af arbejdet i told- og skatteregionerne.
Og det er jo ikke særlig betryggende, når man ved fra et offentliggjort statistisk materiale, at 50 pct. af afgørelserne i told- og skatteregionerne blev ændret af Landsskatteretten.
Med andre ord viste hver anden afgørelse i told- og skatteregionerne, der blev anket, sig at være forkert.
Der er en kæmpemæssig fejlprocent i told- og skatteregionerne - og det er de told- og skatteregioner, som nu skal overtage ligningsarbejdet fra kommunerne.
Det er oplagt, at der er vrede både blandt vore dygtige skattechefer og blandt medarbejderne rundt omkring, både vore specialister og vore HK-ansatte, over, at man så usagligt vil ødelægge ligningsarbejdet.
For målet er alle enige om.
Målet er en mere effektiv selskabsligning.
Det er kommunerne med på, det er staten med på, og det er partierne i Folketinget med på; så vi er enige om målet.
Det, vi ikke kan forstå, er, at man starter med over én kam at fjerne ligningen fra alle kommuner, også de mange kommuner, der uden for enhver tvivl gør et kanongodt stykke arbejde.
Man burde hellere sige, at udgangspunktet er, at ligningen ligger i kommunerne, og så kunne man, i tilfælde af at en kommune ikke var god nok efter en kvalitetsprøve, gribe ind og sige: Kommune X' opgave med selskabsligning skal overtages af Told & Skat.
Vi er også parat til at forhandle om, at de store selskaber - måske 200-300 store selskaber - udtages til en særlig indsats på landsplan, og hvordan det skal gøres, er vi også meget åbne over for.
Så vi er altså åbne over for en øget kontrol med de kommunale selskabsligninger, og vi er med på at overføre ligningen af nogle af de store selskaber; men vi kan ikke være med til, at man starter forlods med at fjerne selskabsligningen fra alle landets kommuner.
Jeg er overbevist om, at det her fører til det modsatte resultat af, hvad vi er enige om at have som mål, nemlig at forbedre ligningen.
Det her betyder, at vi får en dårligere ligning, fordi en række medarbejdere allerede nu føler sig usikre og er på vej ud af skatteforvaltningerne; og det er desværre de bedste medarbejdere, som selvfølgelig føler, at det her er et mistillidsvotum, der er rettet mod dem, og det fører til, at de søger over i f.eks. private firmaer for at bruge den ekspertise, de har oparbejdet gennem årene.
Derfor bliver resultatet uden tvivl, at selskabsligningen i Danmark bliver dårligere, så man får et mindre selskabsprovenu, og det var det modsatte, der var hensigten.
På den baggrund vil Venstre bekæmpe det her forslag så kraftigt som overhovedet muligt, og jeg kan også godt sige, at hvis valget kommer i tide, og vi får en ny regering, så vil vi også sørge for, at det her forslag aldrig bliver gennemført i praksis.